b'\n_START_ARTICLE_\nChristian Dior\n_START_PARAGRAPH_\nChristian Dior (21. januar 1905 i Granville, Normandiet, Frankrig \xe2\x80\x93 24. oktober 1957 i Montecatini Terme, Italien) var en indflydelsesrig fransk modeskaber og stifter af et af verdens f\xc3\xb8rende modehuse, Dior._NEWLINE_Dior er frem for alt kendt for The New Look, som han pr\xc3\xa6senterede 1947.\n_START_SECTION_\nLiv\n_START_PARAGRAPH_\nChristian Dior blev f\xc3\xb8dt i Granville i 1905. Hans familie, der lavede g\xc3\xb8dning, havde forh\xc3\xa5bninger som at han ville blive diplomat, men Dior \xc3\xb8nskede kun at blive en del af modeverdenen. For at tjene penge solgte han tegninger af t\xc3\xb8j for omkring 10 cents stykket. Efter at have forladt skolen fik han penge af sin far, s\xc3\xa5 han i 1928 kunne starte et lille galleri, hvor han solgte kunst af blandt andre Pablo Picasso._NEWLINE_Efter en krise, som resulterede i at faderen mistede sin forretning, blev Dior tvunget til at lukke galleriet. Fra trediverne til fyrrerne arbejdede han med Robert Piguet til han blev indkaldt til h\xc3\xa6ren. Efter at have forladt h\xc3\xa6ren i 1942, begyndte Dior at arbejde hos modehuset Lucien Lelong, hvor han og Pierre Balmain var hoveddesignere. Under Anden Verdenskrig ikl\xc3\xa6dte Dior hustruerne til naziofficiere og deres franske samarbejdere. Den 8. oktober 1946 startede Dior sit eget modehus med hj\xc3\xa6lp fra bomuldsfabrikanten Marcel Boussac. Efter 12 \xc3\xa5r var firmaet udvidet til 15 lande og over 2000 ansatte._NEWLINE_Hans f\xc3\xb8rste kollektion hed Corolle og blev pr\xc3\xa6senteret i begyndelsen af 1947. Dog har "New Look" tidligere v\xc3\xa6ret brugt om linjen; den blev skabt af Carmel Snow, redakt\xc3\xb8ren p\xc3\xa5 "Harper\'s Bazaar". Diors linje var mere lystig end moden under krigen. Han var en mester i at lave former og silhuetter. Dior skal have sagt "Jeg har designet blomsterkvinder". Hans New Look arbejdede i s\xc3\xa6rdeleshed med spidse skuldre, slank talje, en fremh\xc3\xa6vet barm og ankellange kjoler; derfor fik modellerne en meget buet form. Hans design repr\xc3\xa6senterede til stadighed en klassisk elegance, som fremh\xc3\xa6vede det kvindelige. Kvinderne protesterede dog mod, at deres ben blev d\xc3\xa6kket til, da de havde v\xc3\xa6ret vant til at der var begr\xc3\xa6nsninger under krigen. Der var ogs\xc3\xa5 et andet problem idet at Diors design kr\xc3\xa6vede meget stof. New Look revolutionerede kjolerne og genetablerede Paris som center for modeverdenen efter Anden Verdenskrig._NEWLINE_Dior designede ogs\xc3\xa5 undert\xc3\xb8j og natt\xc3\xb8j for kvinder med m\xc3\xa6rket Christian Dior Lingerie._NEWLINE_Dior Homme fik i \xc3\xa5r 2000 nyt liv, da Hedi Slimane overtog stillingen som kreativ chef. I juli 2007 forlod han posten, hvorefter designer Kris Van Assche fra Antwerpen tog over._NEWLINE_Han var modens ukronende konge, og millioner af kvinder var optaget af at f\xc3\xb8lge hans p\xc3\xa5fund. Der blev dog stiftet en anti-Dior forening, som p\xc3\xa5stod at have en million medlemmer. Ingen senere moderskaber er blevet s\xc3\xa5 forgudet og forhadt.\n_START_SECTION_\nD\xc3\xb8d\n_START_PARAGRAPH_\nDior d\xc3\xb8de p\xc3\xa5 en ferie i Montecatini i Italien den 23. oktober 1957. Nogle siger, at han d\xc3\xb8de af hjertestop efter et fiskeben i den gale hals. I Time magazines nekrolog stod der, at han d\xc3\xb8de af et hjertestop efter at have spillet kort._NEWLINE_Efter Diors d\xc3\xb8d fortsatte firmaet under ledelse af Yves Saint-Laurent. Fra 1996 til 2011 var John Galliano chefdesigner for Dior. John Galliano blev fyret, da han beruset kom med antisemitiske udtalelser under et cafebes\xc3\xb8g.'